ROCK FM METAL: KÜLAS ON FORM! by Skyportaal
Kuula:
Kirjeldus:
Head uudised! Maailmalõpp on käes! Sellest, kui kaua täpsemalt piinlema peab ja mida tähtsat momenti oodates veel teha jõuab, rääkisid Rock FM Metal podcastis Tartu eksperimentaalse black-metal bändi Form liikmed Rebeca ja Arhitekt. Bänd on viimased kümme aastat seda sünget teadmist endaga kaasas kandnud ja psühholoogile pöördumise asemel otsustanud hoopis albumi valmis treida. „Aerosols and Dust Particles“ küll kõnetab inimeste hirme nii individuaalse kui kollektiivse lõpu suhtes, kuid tegelikult leiavad bändi liikmed, et ega’s maailma lõpp ole siis ju ometi maailmalõpp.
Form avaldas oma 10 aastat tagas alguse saanud albumi eelmise aasta lõpus ning tavapärase plaadiesituskontserdi asemel korraldasid nad Tartus, Genialistide klubis hoopis tõelise audiovisuaalse kogemuse, kuhu ilmus lisaks isiklikule emale ka noobel nautlejaskond, kes muidu seesugusest väärt loomingust oleks võinud pimesi mööda jalutada. Muuhulgas oli Rebecal ja Arhitektil pajatada vahvaid lugusid esimestest kontsertkogemustest, mille käigus selgus, et süntesaatorile õlut joota ei maksa ning kui mehed käsivad end siniseks võõbata, tasub talitada Eesti vanasõna järgi: ära mõtle, kohe ütle.